ผู้ถือหุ้น TPROP รอต่อไป
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

เสียงครวญนักลงทุน กลับมาพบกับท่านผู้อ่านตามปกติแล้ว ซึ่งสัปดาห์นี้มีเรื่องร้องเรียนจากผู้ถือหุ้นบริษัท ไทยพร็อพเพอร์ตี้ (TPROP) หรือบริษัท รัตนะการเคหะ (RR) เดิม ที่อดีตเคยเป็นหุ้นหวือหวายอดฮิตของนักเก็งกำไร เซียนหุ้นรุ่นเก๋าไม่มีใครที่ไม่รู้จักหุ้นตัวนี้ เพราะเป็นหุ้นที่สร้างความร่ำรวยและเสียหายในเวลาเดียวกันให้กับนักลงทุนรายย่อยรายใหญ่มาแล้ว 
ที่ว่ารวยเพราะราคาหุ้นเล่นกันจากไม่กี่สิบบาทขึ้นไปเป็นหลักร้อยบาท และเสียหายจากราคาหุ้นที่ร่วงตุ้บๆ ลงมากองกับพื้น 
ใครที่หนีทันขายหุ้นออกมาก่อนก็รอดตาย ส่วนใครที่หนีไม่ทัน ติดหุ้นมาถึงวันนี้ รอวันหุ้นกลับเข้ามาซื้อขายอีกครั้ง ความหวังเดียวคือได้ขายหุ้นมีเงินกลับมาเล็กๆ น้อยๆ ไม่ต้องหวังได้ทุนคืนทั้งหมด 
ผู้ถือหุ้น TPROP รายนี้บอกว่า ถือหุ้นมาหลายปีตั้งแต่ยังเป็นหุ้น RR ใส่เงินเพิ่มทุนไปแล้ว ตั้งหน้าตั้งตาหวังว่าหุ้นจะกลับเข้ามาซื้อขายตั้งแต่ปีที่แล้ว แต่จนถึงบัดนี้หุ้นยังไม่กลับมาซื้อขาย ต้องการคำตอบจากผู้บริหารว่าความล่าช้าเกิดจากอะไร
นายวิทวัส วิภากุล กรรมการผู้จัดการ TPROP ชี้แจงว่า สาเหตุที่หุ้นไม่สามารถกลับเข้ามาซื้อขายในปีที่ผ่านมา เนื่องจากภาวะเศรษฐกิจไม่ดีและปัญหาการเมือง จึงไม่ใช่เวลาที่ดีและเหมาะสมในการกลับมาเทรด
นอกจากนี้ TPROP อยู่ระหว่างการศึกษาโครงการต่อเนื่องให้ชัดเจน โดยเป็นโครงการใหม่ 2 โครงการ มูลค่าประมาณ 2,000 ล้านบาท เพื่อให้บริษัทมีรายได้ที่ต่อเนื่อง 
“นอกเหนือจากผลดำเนินงานที่มีกำไรแล้ว หากบริษัทไม่มีโครงการต่อเนื่องชัดเจน สุ่มสี่สุ่มห้าเข้าตลาด จะไม่เป็นผลดีกับการกลับมาซื้อขาย”
นายวิทวัส กล่าวอีกว่า ปัญหาอีกอย่างคืองบการเงิน ที่หน้างบไม่ชัดเจน รอการชำระเงินที่เหลือบางส่วนประมาณ 300 ล้านบาท จากลูกหนี้คือ บริษัท เกรท ไชน่า มิลเลนเนียม (ประเทศไทย) ซึ่งเป็นเจ้าของโครงการประตูน้ำเซ็นเตอร์ ซึ่งเกรท ไชน่าฯ พยายามขายโครงการ และจะมีความชัดเจนในปีนี้ 
“ทั้งโครงการที่ไม่ต่อเนื่อง และหน้างบที่ไม่ชัดเจน มีส่วนทำให้เข้าตลาดไม่ได้ในปีที่ผ่านมา แต่ปีนี้มีโอกาสที่จะเข้ามาซื้อขาย ซึ่งผมก็มีความคิดเหมือนรายย่อยที่อยากเห็นหุ้นกลับเข้าตลาด เพราะการเป็นบริษัทในตลาดทำอะไรได้มาก โดยเฉพาะการระดมทุนได้ง่ายขึ้น หรือการหาพันธมิตรใหม่”
ปัจจุบัน TPROP มีรายได้เลี้ยงตัวจากโครงการบ้านสราญรมย์รังสิต บ้านสร้างเสร็จก่อนขาย และความคาดหวังการขายห้องชุดซึ่งเป็นส่วนหนึ่งของโครงการประตูน้ำเซ็นเตอร์ มูลค่า 600 ล้านบาทในปีนี้ m
ให้ข้อมูลกันอีกเล็กน้อย ผู้ถือหุ้นใหญ่ TPROP ซึ่งถือหุ้นเกิน 10% เป็นบุคคลธรรมดา นอกจากนั้นยังมีบริษัท ซันไชน์ คอร์ปอเรชั่น (SSE) ถือหุ้น 5.31% นายชายนิด โง้วศิริมณี ผู้บริหารพร็อพเพอร์ตี้ เพอร์เฟค (PF) ร่วมถือหุ้น 1.04% ซึ่งนายชายนิดเป็นคนหนึ่งที่มีส่วนฟื้นฟู TPROP ระยะแรกๆ ของการปรับโครงสร้างบริษัท